Βασικές Τεχνικές Πύκνωσης Λόγου

Γράφοντας την περίληψη της κάθε παραγράφου, μπορώ να χρησιμοποιήσω τις κατάλληλες τεχνικές πύκνωσης του λόγου:

• Ανασυντάσσω τη θεματική πρόταση μετασχηματίζοντας τη γραμματικοσυντακτική της δομή (π.χ. μετατρέπω τα ρήματα σε ουσιαστικά ή μετοχές, τα ουσιαστικά σε ρήματα, π.χ. βαθμιαία ωρίμανση αντί ωρίμασε βαθμηδόν, κ.ο.κ.), και της προσθέτω τα επιπλέον σημαντικά στοιχεία που εντόπισα στην πρόταση κατακλείδα ή και στην υπόλοιπη παράγραφο. Μπορώ, αντί για τη θεματική πρόταση, να χρησιμοποιήσω τον πλαγιότιτλο που έχω δώσει στην παράγραφο.

• Αντικαθιστώ όπου είναι δυνατόν βασικές λέξεις του κειμένου με συνώνυμες.

• Αντικαθιστώ όπου είναι δυνατόν δευτερεύουσες προτάσεις με μετοχές, π.χ. **αναζητώντας** αντί :καθώς αναζητούμε.

• Αντικαθιστώ όπου είναι δυνατόν τα υπώνυμα με υπερώνυμα, π.χ. **ΜΜΕ** αντί: τηλεόραση, ραδιόφωνο, τύπος, ιστολόγια.

• Αντικαθιστώ φράσεις με περιεκτικές λέξεις, π.χ. **πρόσφατα** αντί: τις τελευταίες μέρες του περασμένου μήνα.

• Αφαιρώ ονοματικούς ή άλλους προσδιορισμούς.

• Αντικαθιστώ όπου είναι δυνατόν μια σειρά ενεργειών από μία φράση που επιγράφει την όλη πράξη, π.χ. **οι διαδηλωτές κατέστρεψαν ό,τι βρήκαν στο δρόμο τους** αντί: οι διαδηλωτές έσπασαν βιτρίνες, έκαψαν αυτοκίνητα, γκρέμισαν πινακίδες και διέλυσαν ό,τι βρήκαν στο δρόμο τους.

• Αντικαθιστώ μια περίοδο από μια λεκτική πράξη, π.χ. στη θέση του ο προϊστάμενος τόνισε ότι θα υπάρξουν συνέπειες γι’ αυτή τους την πράξη και προειδοποίησε ότι δε θα περάσει απαρατήρητη και ούτε θα μείνει ατιμώρητη μια τέτοια συμπεριφορά, γράφω: **απείλησε με τιμωρία**.

• Αποφεύγω τις επαναλήψεις του κειμένου.

• Διατηρώ το νόημα των συνδετικών λέξεων, για να κρατήσω τη συνοχή και τη συνάφεια της σκέψης του συγγραφέα, και να αποδώσω σωστά τη συλλογιστική του πορεία.

• Εάν υπάρχουν ερευνητικά στοιχεία, παρουσιάζω μόνο το πόρισμα, εάν κρίνω ότι αποτελεί βασική ιδέα του κειμένου.

• Εάν ο συγγραφέας χρησιμοποιεί λόγια άλλων ως επίκληση στην αυθεντία και κρίνω ότι αυτά αποτελούν βασική ιδέα του κειμένου, γράφω με συντομία μόνο το νοηματικό περιεχόμενο αυτών των λόγων.

• Μετατρέπω τα ερωτήματα σε πλάγιο λόγο, γράφοντας, ανάλογα με το είδος της περίληψης, π.χ. Τίθεται το ερώτημα εάν… / κρίσιμο είναι το ερώτημα κατά πόσο…(εάν η περίληψή μου υποκαθιστά το αρχικό κείμενο) ή Ο συγγραφέας διερωτάται κατά πόσο… / ο συγγραφέας θέτει το ερώτημα…(εάν η περίληψή μου παρουσιάζει το αρχικό κείμενο).

• Διατηρώ πιστά το νοηματικό περιεχόμενο του αρχικού κειμένου χωρίς να προσθέτω δικές μου απόψεις, επιχειρήματα, τεκμήρια, παραδείγματα.